b'\n_START_ARTICLE_\nTeules pintades a Mallorca\n_START_PARAGRAPH_\nLes teules pintades a Mallorca s\xc3\xb3n una expressi\xc3\xb3 pict\xc3\xb2rica popular, arrelada a l\'illa des d\'\xc3\xa8poca medieval. Tot i que no disposem d\'una cronologia exacta de quan s\'inicia aquest costum sabem, arran d\'una troballa d\'un fragment de teula policromada al jard\xc3\xad de l\'actual Museu de Mallorca, que la pr\xc3\xa0ctica de pintar les teules ens remunta a finals del segle XIV. L\'excavaci\xc3\xb3 practicada al jard\xc3\xad destap\xc3\xa0 restes de cases d\'\xc3\xa8poca almor\xc3\xa0vit, a finals del segle XII, reocupades a partir de la conquesta catalana de l\'illa de Mallorca i finalment abandonades a mitjans o finals del segle XIV. \xc3\x89s, probablement, a partir d\'aquesta data que, l\'origen de la Teulografia a Mallorca, es fa present.\n_START_SECTION_\nOr\xc3\xadgens i pr\xc3\xa0ctiques emparentades\n_START_PARAGRAPH_\nRespecte a l\'origen tant geogr\xc3\xa0fic com cronol\xc3\xb2gic, no podem passar per alt una de les aportacions que ens d\xc3\xb3na el fundador de la Casa Pairal de Perpiny\xc3\xa0, l\'historiador Josep Gaspar Deloncle, que en 1965 sistematitz\xc3\xa0 l\'art de les teules pintades a la Catalunya Nord i que public\xc3\xa0 a la revista "Reflets du Roussillon". Deloncle afirmava en el text de presentaci\xc3\xb3 del cat\xc3\xa0leg de la mostra de cultura rossellonesa, celebrada a Cotlliure, que no s\'ha de descartar que aquesta pr\xc3\xa0ctica prov\xc3\xa9, probablement, dels principis del segle XIV, \xc3\xa8poca en la qual el Comtat de Rossell\xc3\xb3 i Mallorca formaven part del mateix regne. Aquesta afirmaci\xc3\xb3, que en l\'actualitat i amb els darrers treballs del Dr. Jaume Coll Conesa, reafirma la intu\xc3\xafci\xc3\xb3 que les teules pintades tenien un origen m\xc3\xa9s lluny\xc3\xa0. La troballa d\'un grup de 24 teules a Santa Maria de Terrassa, conservades a la Junta de Museus de Terrassa, situa el marc cronol\xc3\xb2gic de la pr\xc3\xa0ctica d\'ornamentar les teules dels edificis en dates m\xc3\xa9s llunyanes, ja que les teules trobades a Terrassa es situarien en el segle XI]. Per altra part, \xc3\xa9s de la zona de Val\xc3\xa8ncia on cal situar un element molt important i transmissor de l\'art popular de pintar les teules; com \xc3\xa9s el socarrat valenci\xc3\xa0. Aquest taulell de fang i de diverses mides s\'utilitzava en l\'ornamentaci\xc3\xb3 de volades. Del segle XIV s\xc3\xb3n les inscripcions cor\xc3\xa0niques que s\'observaren a una filera de socarrats a la Mesquita de Xara (Valldigna, Val\xc3\xa8ncia). I a Paterna es trobaren fragments de teules pintades juntament amb socarrats. Dos fragments que porten dibuixos amb el motiu de la m\xc3\xa0 de F\xc3\xa0tima o khamsa, s\xc3\xadmbol apotropaic isl\xc3\xa0mic. Aquests fragments pintats per la part convexa de la teula ens indica que la teula feia de regadora o canalera i que la volada estaria composta d\'una fila de socarrats i una segona fila de teules fent la funci\xc3\xb3 de canal. Molt semblant als r\xc3\xa0fecs del Rossell\xc3\xb3. D\'una manera o altra, les teules pintades mallorquines esdevenen properes a llurs manifestacions.\n_START_SECTION_\nRituals de construcci\xc3\xb3\n_START_PARAGRAPH_\nLa funci\xc3\xb3 de les teules pintades a les volades dels edificis \xc3\xa9s de car\xc3\xa0cter apotropaic, fent la feina de protegir i allunyar el mal, tant de la casa com dels seus habitants. Diversos autors fan menci\xc3\xb3 als rituals i cerim\xc3\xb2nies de construcci\xc3\xb3 emprats en l\'edificaci\xc3\xb3 i cobriment d\'una casa.'